**Тәрбие басы тәрбиешіде**

 Егемен еліміздің болашағы – жас бүлдіршіндерді азаматтық пен адалдық, отансүйгіштік пен мейірімділік рухына тәрбиелеу әрбір отбасының, балабақшаның, балалар үйінің, тіпті барша халықтың міндеті.

 Бала әрбір халықтың,  әрбір мемлекеттің болашағы. Мемлекеттің өзінің өскелең ұрпағына қандай қамқорлық жасап отырғанына қарап,  оның келешек қоғамының бет бейнесін көруге болады. Жалпы әрбір бала келешектегі жеке тұлға ғана емес, ол - қазірдің өзінде-ақ жеке тұлға.  Балалар бізді толғандыратын барлық сезімдер мен ойлардың бастауына негіз болатын тұлғалар, бұл бастауларға жетекшілік етуде нәзіктік пен мейірімділік таныту керек.

 Уақыт өткен сайын тәрбиеленуші жас ұрпақ пен тәрбиешілерге қойылар талаптың да биіктей беретіні заңды құбылыс. Тәрбие сөзі **«тәрбие»** араб-парсы тілдерінен енген, қазақ тіліне аударғанда **«негіз»** деген мағынаны білдіреді. Тәрбие деп үлкендердің кішілерге азаматтық қасиетін қалыптастыруға тигізетін әсерін айтады.

 Тәрбиенің өзі неше түрлі саладан, моральдық, интеллектуалдық, эстетикалық және еңбекке үйретуден, дене шынықтырудан құрастырылады. Тәрбиенің осы түрлері ерте дәуірден басталып келеді. Аталған салалардың жас өспірімдердің есеюіне тигізетін әсері күшті болғанымен, **«тәрбие»** деген терминді түсінуде ғалымдар арасында түрлі пікірлер кездеседі: бірінші пікір бойынша, **«**Баланың басы **таза тақта секілді**, сондықтан оның көкейіне не жазам десең, соны жазуға болады. Баланың келешекте кім болатынын түгелдей тәрбиеші шешеді. Тәрбиеші баладан келешекте қандай адам жасап шығарғысы келсе, бәрі қолынан келеді**» деп келеді.**

**Тәрбиенің негізгі баламен байланыс орнату**

 Екінші пікір бойынша, **«**Баланың көкейіне не болса, соның бәрін жазуға болмайды. Біреуді біреу тәрбиелей алмайды, әркім өзін-өзі тәрбиелеп, азамат қатарына жете алады**»**. Соңғы пікір мына сияқты дәлелге сүйенеді: ешкім баланың басына өсиеттерді енгізіп, оның рұқсатынсыз ісін, қылығын сол өсиеттерге бағындыра алмайды. Бала үлкендерді тыңдағысы келсе, тыңдайды, тыңдағысы келмесе, тыңдамайды, өз еркі**» делінген**. Дәлелдің бұл түрі орынды сияқты. Бірақ бірінші пікірді жоққа шығаруға болмайды. Себебі тәрбиеші баламен тіл тауып, жақын қатынаста бола алса, онда баланы өзінің сөзіне көндіріп, біразға дейін жетелеп, оны тәрбиелеуде едәуір дәрежеге жете алады. Біз осы екі пікірдің әрқайсысына тән қолайлы жағын алып, тәрбиеге ұмтылатын баланың өзі, оның келісімінсіз бұл салада нәтижеге жетуге болмайтынын мойындай отырып, егер тәрбиеші баланың «кілтін» таба алса, онда тәрбие саласында үлкен нәтижеге жете алады дейміз. Осыған қарағанда тәрбиенің ең негізгі мәселесі баламен әңгімені қандай тақырыпта жүргізуде емес, онымен байланысудың **«кілтін»** тауып, тіл алдыра білуде.

 Осы орайда өз тәжірибеммен бөлісе кетейін. «Не ексең соны орасың» деген қазақта керемет сөз бар емес пе? Мұның бала тәрбиесіне қатысты қарастырар болсақ, жастайынан балаға қандай тәрбие берілсе, сол оның өмірдегі іргетасының қалануына байланысты. Дүниеге шыр етіп келген бала алдымен анасы мен әкесінен тәрбие көрсе, келесі кезекте балабақшадағы тәрбиешіден көп нәрсе үйренеді. Тіпті, алғаш сөйлеуі, өз бетімен қасықты ұстап тамақтануы, былдырлаған тілдерінде төрт жол тауып айтуы – мұның бәрі тәрбиешілердің үлесінде. Балабақшаға келгенде, бүлдіршін жаңа ортаны жатсынып, айналадағыны бөтенсінеді. Сол кезде өзім тәрбиеші болып қызмет атқарып іс-тәжірибемнен білемін, баланы неғұрлым мейірлене өзіме жақындатсам, соғұрлым ол соған дағдыланады. Яғни, тәрбиешінің мейірімділігі оның сөзінен ғана емес, көзінен көрініп, шуақ төгіліп тұруы керек. Кез-келген адам өзгенің баласын өз баласындай көріп, бауырына тарта алмайды. Ал, осы қасиет тәрбиешінің бойында болуы шарт.

**Патриот азаматты тәрбиелеу оңай жұмыс емес**

 Балабақша – бала тәрбиесін қалыптастыратын шағын үй болса, тірбиеші – баланың «екінші анасы», тәрбие тәлімі, дамытушы адам. Баланың тәрбиесі ата-анаға да, тәрбиешіге де, ұстазға да өте маңызды. Елім деп өтер, патриот азаматты тәрбиелеу оңай жұмыс емес. Жастайынан бойына жақсы қасиеттерді дамыту, оның ақыл зеректігін байқау, бағалау жұмыстарын мерзімді қадағалап, орындап отырған дұрыс тәрбие бастауы.

 Тәрбиешіде саналы ұрпақ бірден қалыптаспайды. Баланың жүрегінен орын алып, көңілінен шығып, тәрбиеленуші мен тәрбиешінің арасында үзілмейтін қарым-қатынас орнайды. Сол қарым-қатынасты орнату үшін тәрбиешінің ой қоржынында көптеген амал-тәсілдер болса бәрі орынды. Өмірді енді танып, айналасын сезініп, ұғынып жатқан шағында балаға дұрыс бағыт-бағдар берсе, сол беті бағытынан таймайды. Көзі ашық, көкірегі ояу азаматтың алғашқы баспалдағы сол балабақша қабырғасы, ондағы тәрбиешісі. Өзім осы салада қызмет етіп келе жатқан жылдарда әртүрлі мінезді, психологиясы әр түрлі балаларды кездестірдім. Әрине, балабақшаға алғаш келген сәтте балаға да, анаға да тәрбиешіге де қиындау, яғни бір-біріне үйренісу дағдысы қалыптасқанға дейін. Осы үйренісу кезеңі өткен соң ғана бала тәрбиесіне басты назар аударылады. Сөйлесуі, ойлауы, қабылдауы, зеректігі, шапшаңдығы, алғырлығы, міне осы қасиеттерді байқай отырып, бар қасиетті дамыту, жоқ қасиетін қалыптастыру – тәрбиешінің міндеті.

**Әр бала – жеке тұлға**

 Біздер тәрбиешілер көп уақытымызды балаға арнаймыз. Алдымызға келген әрбір баланың ерекшеліктерін анықтаймыз. Себебі, әрқайсысы жеке дара тұлға. Бізден бірнеше жыл бойы тәрбие алып, өзіне-өзі сенімді бала тірбиеленіп, келешекке нық басар азамат болып жатса, бұл жетістігіміз тәрбиешінің басты мақсаты.

 Мектепке дейінгі жас бала дамуында жаңа әлеуметтік жағдайлардың пайда   болуымен сипатталады. Мектеп жасына дейінгі баланың өзін қоршаған адамдар арасынан алатын орнының ерте сәбилік шақтағы балаға қарағанда елеулі айырмашылығы болады. Баланың қарапайым міндеттер өрісі пайда болады. Баланың ересектермен байланысы жаңа формаға ие болады,  бірлескен іс- әрекет ересек адамның нұсқаларын дербес орындаумен алмасады.

 Еліміздің болашағы - бүгінгі балалар. Ал олардың қандай азамат болып шығуын қадағалау - қазіргі балабақша мектептерге, тәрбиеші мұғалімдерге тікелей жүктелетін жауапты жұмыс. Сондықтан да мектеп жасына дейінгі балалардың өзара және ересектермен арасындағы қарым-қатынасы аса маңызды өзекті мәселе болатыны сөзсіз.

**Балабақшаның орны орасан**

 Бала тәрбиесіндегі балабақшаның орны ерекше. Тәрбиешінің алға қойған мақсаты, баланың бойына ұлттық саналық қалыптасқан, халқының әдет-ғұрпын, салт-дәстүрлерін көңіліне тоқыған дені сау, шымыр да шыныққан, сымбатты, халықтың тілін білетін, рухани байлығы мол, жан-жақты азамат тәрбиелеп өсіру. Тәрбиенің негізгі мақсаты - дені сау, ұлттық сана сезімі оянған, рухани ойлау дәрежесі биік, мәдениетті, парасатты, ар-ожданы мол, еңбекқор, іскер, бойында басқа да игі қасиеттер қалыптасқан ұрпақ тәрбиелеу.

 «Бала естігенін айтады, көргенін істейді» - деп қазақ халқы бекер айтпаған. Мектеп жасына дейінгі балаларды адамгершілікке тәрбиелеудің маңызы зор. Кішкентай сәбилеріміз ата-анасының, тәрбиешісінің, достарының мінезінен, жүріс-тұрысынан, сөйлеген сөзінен, істеген ісінен үлгі алуға тырысады. Бала бойына адамгершілік қасиеттерді ойын, салт-дәстүр, мақал- мәтелдер, ертегілер, жұмбақтар, айтыс өлеңдер арқылы сіңіру ата-ана мен тәрбиешілердің басты міндеті.

 Адамгершілік дүниесіндегі ұрпақтан-ұрпаққа жалғасып келе жатқан қымбат қазыналарымыздың бірі – бесік жыры, мақал - мәтелдер болып келеді. Сәбилер «бесік жырын» тыңдай отырып, ананың бесік жырымен, әлдиімен, өзінің туған тілінің әуенінен тұңғыш рет нәр алады. Мақал-мәтелдер арқылы кішкентай бүлдіршіндеріміздің қайырымдылық, ілтипат сезімдерін арттырамыз, адамгершілік сезімдерін оятамыз.

 «Үлкенге – құрмет, кішіге - ізет» деген мақал-мәтел арқылы бала бойына үлкенді құрметтеу, қамқорлық сезімдерін туғызамыз. Балаларды еңбек сүйгіштікке баулу арқылы, адамгершілік, эстетикалық қасиеттерін дамытуға болады.

 Тәрбиеші болу – қиындығы мен қызығы қатар жүретін мамандық. «Басы қатты, аяғы тәтті» болып жататын да осы балабақшадағы кезең, қызықты сәт шығар. Менің мақсатым – елімізге үлес қосар ел ертеңін ойлап, оған бар жан тәнімен баурап, осы бір «кірпіш дүниеге, кетігін тауып қаланатын, абыройлы, арманы асқақ азамат тәрбиелеу. Мен өз жұмысымды мақтан тұтамын. «Тәрбие көзі – тал бесік, тәрбие басы – ұстазда» демекші, балаларымыздың бойына адамгершілік қасиетін сіңіріп, отансүйгіш ұрпақтарымыздың көбеюіне ат салыса берейік.